REGULAMENTUL (UE) 2021/1531 AL COMISIEI

din 17 septembrie 2021

de modificare a anexelor II, III și IV la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru aclonifen, acrinatrin, Bacillus pumilus QST 2808, etirimol, pentiopirad, picloram și Pseudomonas sp. tulpina DSMZ 13134 din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 5 alineatul (1) și articolul 14 alineatul (1) litera (a),

întrucât:

(1) Pentru aclonifen, acrinatrin și etirimol, limitele maxime de reziduuri (LMR) au fost stabilite în anexa II la Regulamentul (CE) nr. 396/2005. LMR-urile pentru pentiopirad și picloram au fost stabilite în partea A din anexa III la regulamentul respectiv. Pentru Bacillus pumilus QST 2808 și Pseudomonas sp. tulpina DSMZ 13134 nu au fost stabilite LMR-uri specifice în Regulamentul (CE) nr. 396/2005, iar substanțele respective nu au fost incluse în anexa IV la regulamentul respectiv, astfel încât se aplică valoarea implicită de 0,01 mg/kg prevăzută la articolul 18 alineatul (1) litera (b) din regulamentul respectiv.

(2) În contextul unei proceduri de autorizare a utilizării pe semințe de fenicul și fructe de chimen a unui produs de protecție a plantelor care conține substanța activă aclonifen, a fost depusă o cerere de modificare a LMR-urilor existente în temeiul articolului 6 alineatul (1) din Regulamentul (CE) nr. 396/2005.

(3) În ceea ce privește substanța acrinatrin, o astfel de cerere a fost depusă pentru salată. În ceea ce privește substanța pentiopirad, o astfel de cerere a fost depusă pentru țelină și fenicul de Florența. În ceea ce privește substanța picloram, o astfel de cerere a fost depusă pentru varză cu inflorescență.

(4) În conformitate cu articolul 8 din Regulamentul (CE) nr. 396/2005, respectivele cereri au fost evaluate de către statele membre în cauză, iar rapoartele de evaluare au fost transmise Comisiei.

(5) Autoritatea Europeană pentru Siguranța Alimentară („autoritatea”) a evaluat cererile și rapoartele de evaluare, analizând în special riscurile pentru consumatori și, în cazurile în care era relevant, pentru animale, și a emis avize motivate cu privire la LMR-urile propuse (2). Autoritatea a transmis respectivele avize solicitanților, Comisiei și statelor membre și le-a pus la dispoziția publicului.

(6) Referitor la toate cererile, autoritatea a concluzionat că sunt îndeplinite toate cerințele privind datele și că modificările LMR-urilor solicitate de către solicitanți sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. Ea ținut seama de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor alimentelor care le-ar putea conține, nici expunerea pe termen scurt ca urmare a unui consum mare de produse în cauză nu au indicat existența unui risc de depășire a aportului zilnic acceptabil sau a dozei acute de referință.

(7) În ceea ce privește etirimolul, mai multe LMR-uri au fost modificate prin Regulamentul (UE) 2020/1566 al Comisiei (3). Regulamentul respectiv a redus LMR pentru etirimol în castraveți la 0,05 mg/kg din cauza unei erori de raportare. Substanța etirimol este principalul metabolit al bupirimatului, care este utilizat în prezent în produsele de protecție a plantelor în mai multe state membre. În consecință, reducerea LMR pentru etirimol poate duce la depășiri potențiale ale LMR ca urmare a utilizării legale a substanței bupirimat. Pentru a evita acest lucru, la 25 august 2020, statul membru raportor a transmis un raport de evaluare modificat autorității, care a publicat o corecție a avizului motivat relevant la 30 septembrie 2020 (4), în care a recomandat stabilirea LMR-ului pentru etirimol în castraveți la 0,2 mg/kg. Din motive de securitate juridică, este adecvat ca LMR-ul pentru etirimol în castraveți, prevăzută de prezentul regulament, să se aplice de la aceeași dată ca data aplicării Regulamentului (UE) 2020/1566.

(8) Pentru Bacillus pumilus QST 2808 și Pseudomonas sp. tulpina DSMZ 13134, autoritatea a emis avize motivate (5) (6) în conformitate cu articolul 12 alineatul (1) din Regulamentul (CE) nr. 396/2005. În avizele respective, autoritatea a recomandat includerea celor două substanțe în anexa IV la Regulamentul (CE) nr. 396/2005.

(9) Pe baza avizelor motivate ale autorității și ținând seama de factorii relevanți pentru subiectul în cauză, modificările respective ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(10) Prin urmare, este necesar ca Regulamentul (CE) nr. 396/2005 să fie modificat în consecință.

(11) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexele II, III și IV la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Se aplică de la 17 mai 2021 în ceea ce privește LMR pentru etirimol în castraveți.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 17 septembrie 2021. Pentru Comisie Președintele Ursula VON DER LEYEN

(1) JO L 70, 16.3.2005, p. 1.

(2) Rapoarte științifice ale EFSA disponibile online: http://www.efsa.europa.eu:

Reasoned opinion on the modification of the existing maximum residue levels for aclonifen in fennel seed and caraway fruit (Aviz motivat privind modificarea limitelor maxime de reziduuri existente pentru aclonifen în semințe de fenicul și fructe de chimen). EFSA Journal 2020; 18(7):6219.

Reasoned opinion on the modification of the existing maximum residue level for acrinathrin in lettuce (Aviz motivat privind modificarea limitei maxime de reziduuri existente pentru acrinatrin în salată). EFSA Journal 2020;18(7):6218.

Reasoned opinion on the modification of the existing maximum residue levels for penthiopyrad in Florence fennels and celeries (Aviz motivat privind modificarea limitelor maxime existente pentru pentiopirad în feniculul de Florența și țelină). EFSA Journal 2020;18(9):6259.

Reasoned opinion on the modification of the existing MRL for picloram in flowering brassica (Aviz motivat privind modificarea LMR-ului existent pentru picloram în varză cu inflorescență). EFSA Journal 2020;18(10):6272.

(3) Regulamentul (UE) 2020/1566 al Comisiei din 27 octombrie 2020 de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri aplicabile substanțelor bupirimat, carfentrazon-etil, etirimol și piriofenonă din sau de pe anumite produse (JO L 358, 28.10.2020, p. 30).

(4) Reasoned opinion on the review of the existing maximum residue levels for bupirimate according to Article 12 of Regulation (EC) No 396/2005 [Aviz motivat privind revizuirea limitelor maxime existente pentru reziduurile de bupirimat în conformitate cu articolul 12 din Regulamentul (CE) nr. 396/2005]. EFSA Journal 2019;17(7):5757.

(5) Reasoned opinion on the review of the existing maximum residue levels for Bacillus pumilus QST 2808 according to Article 12 of Regulation (EC) No 396/2005 [Aviz motivat privind revizuirea limitelor maxime existente pentru reziduurile de Bacillus pumilus QST 2808 în conformitate cu articolul 12 din Regulamentul (CE) nr. 396/2005]. EFSA Journal 2020;18(5):6115.

(6) Reasoned opinion on the review of the existing maximum residue levels for Pseudomonas sp. strain DSMZ 13134 according to Article 12 of Regulation (EC) No 396/2005 [Aviz motivat privind revizuirea limitelor maxime existente pentru reziduurile de Pseudomonas sp. tulpina DSMZ 13134 în conformitate cu articolul 12 din Regulamentul (CE) nr. 396/2005]. EFSA Journal 2020;18(8):6234.